SKRIFTLIG FORESPØRGSEL P-2190/99

af Georg Jarzembowski (PPE-DE) til Kommissionen

(19. november 1999)

Om: Typegodkendelse af busser i Frankrig

Med direktiv 96/36/EF(1) og 96/37/EF(2) pålægger Det Europæiske Fællesskab medlemsstaterne kriterier for typegodkendelse af busser. Fra den 1. oktober 1999 må medlemsstaterne kun meddele typegodkendelse af busser, som er udstyret med sikkerhedsseler på hvert sæde (Rådets direktiv 96/36/EF), idet sædernes fastholdelsesanordninger skal være i overensstemmelse med bestemmelserne i direktiv 96/37/EF.

Direktiv 96/36/EF og 96/37/EF blev gennemført af Den Franske Republik ved ministerielt dekret af 5.12.1996 om sikkerhedsseler og fastholdelsesanordninger i motorkøretøjer, selernes forankring, sædernes modstandsdygtighed og deres forankring samt nakkestøtter, Fransk Statstidende af 18.12.1996, side 18622.

Heri foreskriver Frankrig, at samtlige busser, som indregistreres første gang i Frankrig, fra den 1. oktober 1999 skal opfylde direktivernes krav. Dermed gælder direktivernes anvendelsesområde både fabriksnye motorkøretøjer, som skal indregistreres første gang, og udrangerede eller brugte køretøjer, som allerede har været typegodkendt i en anden medlemsstat og nu skal indregistreres i Frankrig for første gang.

Denne ordning for udrangerede eller brugte køretøjer må betragtes som værende i modstrid med princippet om frie varebevægelser og udgøre en ikke-toldmæssig handelshindring mellem medlemsstaterne.

Vil Kommissionen på baggrund heraf oplyse:

1. Hvorledes bedømmer Kommissionen Den Franske Republiks lovgivning vedrørende typegodkendelse af busser, der allerede har været indregistret i andre medlemsstater?

2. Hvad agter Kommissionen at foretage sig for at sikre den frie udveksling af gamle og brugte busser til Frankrig?

(1) EFT L 178 af 17.7.1996, s. 15.

(2) EFT L 186 af 25.7.1996, s. 28.

Svar afgivet på Kommissionens vegne af Frits Bolkestein

(6. december 1999)

Det ærede medlem har gjort Kommissionen opmærksom på betingelserne for godkendelse og dermed indregistrering af busser i Frankrig, når disse allerede har været indregistreret i en anden medlemsstat.

Ved henvendelse til de franske myndigheder, har Kommissionen fået oplyst, at alle motorkøretøjer (herunder også busser) er underlagt bestemmelserne i et dekret af 5. december 1996 med senere ændringer, som bl.a. fastsætter regler for fastgørelse af sikkerhedsseler, for sædernes modstandsdygtighed og fastgørelse samt for sikkerhedsseler og fastholdelsesanordninger i nævnte køretøjer.

I sin oprindelige version krævede dette dekret (artikel 8), at køretøjer, der allerede havde været indregistreret i en anden medlemsstat, skulle opfylde de regler, der på tidspunktet for godkendelsen af det enkelte køretøj (dvs. ved anmodning om indregistrering) var gældende for nye køretøjer.

De franske myndigheder, der indså, at denne bestemmelse skabte problemer, har senere ændret det pågældende dekret. Den 7. september 1999 blev der vedtaget et nyt dekret. De krav, der nu gælder for køretøjer, der tidligere har været indregistreret i en anden medlemsstat, er de regler, der var gældende, da et givent køretøj første gang blev indregistreret (og ikke reglerne på tidspunktet for anmodning om godkendelse).

Denne ændring skulle fjerne de hindringer for den frie bevægelighed for varer, som det ærede medlem har gjort opmærksom på.